text: Raffinaderi gør hovedrent og tester alarm
  13 marts 2011 kl. 10.39
  I morgen begynder Shell Raffinaderiet i Fredercia anden del af det store eftersyn, der blev igangsat i september 2010 - og det indledes med en test af alarm-sirenen på raffinaderiet.
  Denne gang vil raffinaderet været lukket ned i tre uger for vedligehold og projektarbejde. Der vil også blive installeret nyt udstyr, herunder den store varmeveksler, der har ligget lige inden for hegnet ved Egeskovvej siden efteråret. Der vil være op til 600 ekstra mand på raffinaderiet i perioden. 
  Mandag morgen vil alarmen gå på Shells raffinaderi i Fredericia. Det er ikke det tidspunkt alarmen normalt lyder, men der er ingen fare.
  Årsagen er, at de mange håndværkere, der deltager i eftersynet skal høre, hvordan alarmen lyder.
  Alle medarbejder og håndværkere bliver kaldt til sikkerhedsmøde ved hjælp af alarmen klokken 7.15 i mandag morgen. Beboere i området har altså ingen grund til at blive bekymrede, når alarmen lyder.
  Anlægget forventes genopstartet den 5. april og vil efter en uges tid være tilbage i normal drift.
  